(Aangestuur vanaf SABC)
Suid-Afrika; Botswana, Lesotho, Mosambiek, Namibië, Zimbabwe, Swaziland
Die Suid-Afrikaanse regering het onder die leiding van die Eerste Minister, Generaal James Barry Munnik Hertzog, 'n ondersoek oor die toekoms van die uitsaaiwese in die land ingestel en besluit om die SAUK te stig. In sy eerste bestaansjaar het die SAUK hom op die uitsaai van Engelse programme beperk, tog het die regering daarop aangedring dat programme vanaf 1937 ook in Afrikaans uitgesaai moes word. Die uitsaaidienste in die twee landstale het as Radio South Africa en Radio Suid-Afrika bekend gestaan.
In die laat 19e eeu, toe Marconi se uitvinding, die radio, nog in die beginstadium van sy ontwikkeling was, het 'n werknemer by die Port Elizabethse telefoonsentrale, Edward Alfred Jennings, die eerste radio-ontvangstoestel in Suid-Afrika gebou. In 1899 het dr. (later sir) John Beattie 'n demonstrasie van draadloostelegrafie (radiotelegrafie) in 'n tent op die Parade in Kaapstad gegee, deur boodskappe oor 'n afstand van 122 m te versend.
Hoewel telegraaflyne die vernaamste verbindingsmiddel van die Boere- sowel as die Britse magte in die Anglo-Boereoorlog was, het albei kante ook Duitse draadloosstelle gebruik. Radiolisensies is in 1902 ingestel. Radio was vroeg reeds 'n onontbeerlike deel van Suid-Afrikaanse seevaart, en Durban en Johannesburg was teen 1914 per radio met mekaar verbind. Toe die Eerste Wêreldoorlog in 1914 uitbreek, het die Suid-Afrikaanse regering op alle radiotoestelle beslag gelê.
Na die oorlog is amateurstasies in Kaapstad en Johannesburg gestig en het die radio - die woord radio is sedert ongeveer die tyd al hoe meer gebruik in plaas van draadloos gewilder geword. Daar was selfs 'n paar onafhanklike radiostasies wat musiekprogramme uitgesaai het. Suid-Afrika se eerste landwye Saterdagaandmusiek is op 29 Desember 1923 uit Rissikstraat in Johannesburg uitgesaai onder beheer van die destydse administrasie van die Suid-Afrikaanse Spoorweë en Hawens.
Dit was eintlik 'n slim reklameset deur die Western Electric Company, wat 'n kragtige sender gratis aan hul vernaamste kliënt, die SAS en H, beskikbaar gestel het. Daarna is drie onafhanklike stasies gestig, wat uit Durban, Kaapstad en Johannesburg uitgesaai het. Eienaars van radiostelle moes lisensiegeld aan die stasies betaal. Wanbetaling van lisensie- gelde, swak beheer en roofstasies het die "amptelike" stasies byna bank rot laat speel, maar die Schlesinger-korporasie het in 1927 tot die redding van die jong radiobedryf gekom.
'n Tienjaarkonsessie is aan die korporasie toegestaan om die African Broadcasting Corporation as 'n diensorganisasie te bedryf. Luiste raars moes 2 pond per jaar aan die korporasie en 5 sjielings aan die Departement van Posen Telegraafwese betaal. Die radiobedryf het nogtans steeds geldelike probleme ondervind en nog voordat die Schlesinger-organisasie se konsessie verstryk het, het die destydse eerste minister, genl. J.B.M. Hertzog, beveel dat die hele saak ondersoek word. Hiervoor is sir John Reith van die British Broadcasting Corporation as raadgewer aangestel. Daarna is die Suid- Afrikaanse Uitsaai korporasie (SAUK) ingevolge Wet 22 van 1936 gestig.
Onder staatspresident Frederik Willem de Klerk is 'n einde aan die strenge sensuurmaatreëls van die verlede gemaak, en die SAUK het begin om 'n meer objektiewe nuusdekking aan te bied.[verwysing benodig]
In 1996, byna drie jaar ná die regeringsoorname van die ANC, het die SAUK sy drie televisiekanale begin herorganiseer om die verskillende taalgroepe van die land te akkommodeer. In wese het die herorganisasie tot die afskaling van die Afrikaanse televisieprogram gelei.
Die belangrikste Afrikaanse radiodiens, wat sedert 1995 onder die naam Radio Sonder Grense (RSG) bekend staan, is egter baie gewild by Afrikaanse luisteraars.
Wêreldspektrum, 1982, ISBN 0908409664, volume 25, bl. 15
Wikimedia Commons het meer media in die kategorie Suid-Afrikaanse Uitsaaikorporasie.
Ontsluit van "https://af.wikipedia.org/w/index.php?title=Suid-Afrikaanse_Uitsaaikorporasie&oldid=2345427"